​ຈີນປັບ​ໃໝ ບໍລິສັດ​ ຜະລິດຢາ​​ ຍັກໃຫຍ່ GSK ຂອງອັງກິດ ເກືອບ 500 ລ້ານດອນລາ
ສານ​​ຍັງ​ໄດ້​ຕັດສິນ​ລົງ​ໂທດ ທ່ານ Mark Reilly ຊຶ່ງ​ເປັນ​ອະດີດ​ຜູ້ຈັດການ ບໍ​ລິ​ສັດ GSK ​ໃນ​ຈີນ ​ແລະ ຜູ້​ບໍລິຫານ​ຄົນ​ອື່ນໆ​ອີກ ​ໃຫ້​ຈຳ​ຄຸກ​ ໃນລະຫວ່າງ 2 ​ຫາ 4 ປີ​.
ສານປະຊາຊົນຈີນແຫ່ງນຶ່ງ ໄດ້ປັບໃໝ ບໍລິສັດຜະລິດຢາຍັກໃຫຍ່ ຂອງ ອັງກິດ GlaxoSmithKline ທີ່ເອີ້ນຫຍໍ້ວ່າ GSK ນັ້ນ ເປັນ ເງິນ 490 ລ້ານດອນລາ ແລະຕັດສິນລົງໂທດອະດີດຜູ້ຈັດການ ບໍລິສັດຊາວອັງກິດ ແລະບຸກຄົນອື່ນໆອີກ ໃຫ້ຈຳຄຸກ ຍ້ອນໃຫ້ເງິນ ສິນບົນແກ່ບັນດາທ່ານໝໍ ແລະໂຮງໝໍ ທີ່ນຳໃຊ້ຜະລິດຕະພັນຂອງ ບໍລິສັດນັ້ນ ອົງການຂ່າວ Xinhua ຂອງທາງການຈີນ ກ່າວວ່າ ການປັບໃໝ ທີ່ໄດ້ກຳນົດໃນວັນສຸກມື້ນີ້ ໂດຍສານແຫ່ງນຶ່ງ ຢູ່ເມືອງ Changsha ໃນແຂວງ Hunan ທາງພາກກາງຂອງປະເທດ ແມ່ນການລົງໂທດ ທີ່ໜັກ ທີ່ສຸດ ແບບບໍ່ເຄີຍມີມາກ່ອນ ຂອງສານປະຊາຊົນຈີນ ນອກນັ້ນ ສານດັ່ງກ່າວ ຍັງໄດ້ຕັດສິນລົງໂທດ ທ່ານ Mark Reilly ຊຶ່ງເປັນອະດີດຜູ້ຈັດການ ບໍລິສັດ GSK ໃນຈີນ ແລະ ຜູ້ບໍລິຫານຄົນອື່ນໆອີກ ໃຫ້ຈຳຄຸກໃນລະຫວ່າງ 2 ຫາ 4 ປີ ເຈົ້າໜ້າທີ່ຕຳຫລວດ ໄດ້ກ່າວຫາ ທ່ານ Reilly ທີ່ໄດ້ອອກຄຳສັ່ງ ໃຫ້ພະນັກງານຂອງບໍລິສັດ GSK ຕິດສິນບົນບັນດາໂຮງໝໍ ທ່ານໝໍ ແລະສະຖາບັນການແພດຕ່າງໆ ເພື່ອໃຫ້ໄດ້ຮັບຜົນປະໂຫຍດຫຼາຍຕື້ດອນລາຄືນ ຈາກລາຍຮັບທີ່ຜິດກົດໝາຍ